Það eru ekki ný tíðindi að illa gangi hjá B & O. Árum saman hafa danskir fjölmiðlar með reglulegu millibili greint frá erfiðleikum í rekstri þessa gamalgróna fyrirtækis sem var stofnað árið 1924 í Struer á Jótlandi , þar sem höfuðstöðvar fyrirtækisins eru enn í dag . Stofnendurnir , Peter Bang og Svend Olufsen , ætluðu sér að framleiða tæki sem gæti tekið við útvarpsbylgjum . Reksturinn gekk þokkalega og tvímenningarnir mörkuðu sér snemma þá stefnu að framleiða gæðavöru með sérstakri áherslu á hljómgæði og útlitshönnun . Sjötti og sjöundi áratugur síðustu aldar voru miklir uppgangstímar hjá B & O , sjónvörp , útvarps - og hljómflutningstæki voru að verða almenningseign . Tækni og þróun , ásamt framleiðslunni , hefur starfsfólk B & O í Struer annast en útlitshönnunin verið í höndum þekktra fagmanna á sínu sviði . „ Sjónvarpstæki er ekki bara sjónvarpstæki , það er líka húsgagn . Mjög áberandi húsgagn “ sagði Jacob Jensen , sem starfaði lengi fyrir B & O , einhverju sinni í viðtali . Verð á tækjum B & O hefur ætíð verið hátt , samanborið við vörur margra annarra framleiðenda . B & O hefur ætíð reynt að höfða til þess hóps sem vill vandaða vöru og leggur mikið upp úr útliti en setur verðið kannski ekki fyrir sig . B & O er dvergur í heimi tækjaframleiðenda , á síðasta ári seldust um það bil 221 milljón sjónvarpstækja í heiminum , af þeim framleiddi B & O innan við 30 þúsund . Samsung er lang stærst á þessum markaði en LG næst stærst . Auglýsing Árin eftir bankahrunið 2008 einkenndust af samdrætti á flestum sviðum . Fólk hélt fastar um budduna , fór sér t.d. hægar í að skipta út heimilistækjum og bílum . Það voru ekki síst framleiðendur svonefnds lúxusvarnings sem urðu fyrir barðinu á samdrættinum . B & O var eitt þeirra fyrirtækja sem máttu horfa upp á minnkandi sölu . Á árunum 2011 og 2012 setti B & O á markaðinn nýja vörulínu , sem nefndist Play . Play vörurnar voru einfaldari og ódýrari en áður hafði þekkst frá B & O , en kostuðu eigi að síður meira en margt sambærilegt frá öðrum framleiðendum . Tilkoma Play línunnar dugði ekki til að hleypa lífi í reksturinn og veltan jókst ekki . Það gerði tapið hinsvegar , tapreksturinn hefur haldið áfram undanfarin ár og slíkt gengur vitaskuld ekki árum saman . Stjórnendur B & O hafa gripið til ýmissa ráða í því skyni að að snúa rekstrinum til betri vegar og árið 2015 seldu þeir bílahljómtækjaframleiðsluna til Harman fyrirtækisins . Á fréttamannafundi þegar greint var frá sölunni sagði forstjóri B & O að fyritækið ætlaði að stórefla sölustarfsemi sína í Asíu og nefndi sérstaklega Kína . Ekki hefur það gengið eftir , miðað við sölutölurnar . Í mars árið 2016 greindi DR , danska útvarpið frá því að félagið Sparkle Roll , sem er í eigu Kínverjans Qi Jianhong vildi kaupa öll hlutabréf í B & O. Ekki varð af því þá , en Sparkle Roll átti fyrir 15% hlut í B & O. Svo virðist sem áhugi Kínverjans hafi síðan fjarað út því ekki hefur verið minnst á hugsanleg kaup hans á B & O. Tilraunir stjórnenda B & O til að fá þekkta framleiðendur ( Sony , LG og fleiri ) til að taka fyrirtækið undir sinn verndarvæng , ef svo mætti að orði komast , hafa ekki borið árangur . Þegar stjórnendur B & O kynntu ársreikninga síðasta árs ( fyrirtækið miðar rekstrarárið við 1. júlí ) voru tölurnar ekki uppörvandi . Meira tap . Það segir líka sína sögu að í dag eru starfsmenn um 900 talsins en í árslok 2015 voru þeir 2300 og hafði þá fækkað talsvert frá árunum á undan . Eins og stundum áður við kynningu ársreikninga voru stjórnendur B & O fullir bjartsýni um að ,, bráðum kæmi betri tíð “ en í afkomuspá yfirstandandi rekstrarárs , sem lögð var fram skömmu fyrir jól er reiknað með áframhaldandi tapi út rekstrarárið . Hvað veldur ? Þessa spurningu lagði dagblaðið Berlingske fyrir nokkra sérfróða rekstrarmenn og konur og ennfremur nokkra sem vel þekkja til í ,, tækniheiminum “ eins og blaðið orðaði það . Svörin voru undantekningalítið á þann veg að vörur B & O væru of dýrar og fyrirtækið hefði ekki lengur þá sérstöðu sem það hafði fyrir áratugum . Tæknin hefði breyst mikið ,, nú eru fáir að kaupa hljómflutningsgræjur í stofuna , nema kannski hátalara “ sögðu nokkrir viðmælendur Berlingske . ,, Einu sinni voru sjónvarpstækin frá B & O þau alflottustu á markaðnum . Það eru þau kannski ennþá en aðrir framleiða líka vel hönnuð tæki , og jafnframt miklu ódýrari “ sagði einn viðmælenda blaðsins . Þá var á það bent að fyrir lítið fyrirtæki á Jótlandi væri nær útilokað að keppa við risana í Asíu . Einn sérfræðinganna sem Berlingske ræddi við vakti athygli á að á allra síðustu árum hefðu orðið miklar breytingar í tækniheiminum og það hefði til dæmis kostað marga evrópska , ekki síst þýska , raftækjaframleiðendur lífið . Hvað verður um B & O Viðmælendur Berlingske og DR , danska útvarpsins , sem líka hefur fjallað ítarlega um erfiðleika B & O virðast allir sammála um að framtíð fyrirtækisins sé ekki björt . Greiðslugeta fyrirtækisins hefur farið dvínandi undanfarið og tilraunir stjórnenda til að fá nýja fjársterka aðila til liðs við fyrirtækið hafa ekki borið árangur . Meðal stórra hluthafa í B & O er APT lífeyrisstjóðurinn , Augustinussjóðurinn og Færchsjóðurinn . Tveir þeir síðarnefndu styrkja margs konar menningarstarfsemi og frumkvöðlastarf . Hvort stjórnendur þessara sjóða eru tilbúnir í að auka hlut sinn í B & O liggur ekki fyrir en í apríl á næsta ári ætlar stjórn B & O að kynna þriggja ára áætlun . Ef stjórnendum fyrirtækisins tekst ekki að leysa með einhverjum hætti úr vandanum sem við blasir getur svo farið að þetta rótgróna danska fyrirtæki komist í þrot . Það finnst mörgum Dönum óhugsandi en þótt þeim sé hlýtt til B & O dugir það ekki til að halda fyrirtækinu á lífi . Það er við hæfi að slá botn í þennan pistil með orðum blaðamanns Berlingske ,, Ef þú situr með 1,7 milljarð ( 31 milljarð íslenskra króna ) geturðu keypt eitt þekktasta fyrirtæki Danmerkur , Bang & Olufsen eins og það leggur sig . Og hver veit nema þú getir prúttað . “ Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .